2. ปัจจัยความเสี่ยง

การประกอบธุรกิจของบริษัทฯ และบริษัทย่อยในนามของกลุ่มอาร์เอส บริษัทฯ
ประเมินว่ามีความเสี่ยงที่อาจเกิดขึ้นและอาจมีผลต่อการดำเนินธุรกิจดังนี้

2.1 ความเสี่ยงทางเศรษฐกิจ การเมือง และกฎหมาย

-   การเปลี่ยนแปลงของภาวะเศรษฐกิจและการเมือง

บริษัทฯ
ประเมินว่าการเปลี่ยนแปลงของภาวะเศรษฐกิจอาจมีผลกระทบต่อการประกอบธุรกิจเพลงซึ่งเป็นธุรกิจหลักของบริษัทฯ
เนื่องจากผลิตภัณฑ์เพลงถือเป็นสินค้าเพื่อความบันเทิงและไม่ถือเป็นสินค้าอันเป็นปัจจัยหลักที่มีความจำเป็นต่อการบริโภค
อย่างไรก็ดี
ด้วยอรรถประโยชน์ของสินค้าที่ช่วยให้ความเพลิดเพลินและผ่อนคลายแก่ผู้บริโภคได้ในราคาที่ไม่เป็นภาระและมีความคุ้มค่าของการบริโภค
ทำให้สินค้าเพื่อความบันเทิงยังคงเป็นสินค้าที่ได้รับความนิยมจากผู้บริโภคอย่างต่อเนื่อง

สำหรับในส่วนของธุรกิจสื่อนั้นจะเป็นส่วนที่ได้รับผลกระทบจากการเปลี่ยนแปลงของภาวะเศรษฐกิจและการเมืองค่อนข้างมาก
เนื่องจากภาวะเศรษฐกิจจะส่งผลโดยตรงถึงภาวะการใช้จ่ายของผู้บริโภค
ตลอดจนการดำเนินงานของหน่วยงานต่างๆ
ที่มีการจัดสรรงบประมาณในการใช้จ่ายด้านการโฆษณาประชาสัมพันธ์ผ่านสื่อในรูปแบบต่างๆ
เพื่อให้มีประสิทธิผลต่อการดำเนินธุรกิจด้วย ซึ่งจะทำให้การดำเนินธุรกิจสื่อของบริษัทฯ
จะมีความผันผวนตามภาวะเศรษฐกิจสูง ปัจจุบัน บริษัทฯ ดำเนินธุรกิจสื่อทั้งทางด้านสื่อโทรทัศน์
สื่อวิทยุ และสื่อภายในโมเดิร์นเทรด

2.2 ความเสี่ยงทางอุตสาหกรรม

-   การแพร่กระจายของสินค้าละเมิดลิขสิทธิ์

ปัญหาการแพร่กระจายของสินค้าละเมิดลิขสิทธิ์ เทปผี
ซีดีเถื่อนเป็นปัญหาสำคัญที่บั่นทอนการเติบโตของธุรกิจเพลงมาโดยตลอด
ผู้ผลิตผลงานเพลงไม่สามารถจำหน่ายงานผลิตภัณฑ์ซีดี วีซีดี และดีวีดี
ที่มีลิขสิทธิ์ซึ่งจะสร้างรายได้หรือค่าตอบแทนผลงานได้ครบตามปริมาณการบริโภคจริง
โดยการละเมิดลิขสิทธิ์ในรูปแบบของ ไฟล์ Digital Download อย่างผิดลิขสิทธิ์นั้น
สามารถพบเห็นได้อย่างแพร่หลายในอินเตอร์เนท
ซึ่งปัญหาดังกล่าวเป็นปัจจัยหนึ่งที่ส่งผลให้รายได้ของการดาวน์โหลด Digital Content
เปลี่ยนแปลงไป อย่างไรก็ตาม ในปัจจุบันทุกฝ่ายที่เกี่ยวข้องทั้งผู้ประกอบการ เจ้าของผลงาน ศิลปิน
และภาครัฐบาล ได้ให้ความสำคัญและร่วมมือกันผลักดันกระตุ้นเชิญชวนให้ผู้บริโภค
หันมานิยมเลือกซื้อสินค้าที่มีลิขสิทธิ์ถูกต้องและลดเลิกสนับสนุนสินค้าละเมิดลิขสิทธิ์

ในการจัดเก็บค่าลิขสิทธิ์ในรูปแบบต่างๆ เช่น ประเภทคาราโอเกะ ภาครัฐฯ
ได้มีแนวทางการสนับสนุนให้ บริษัทฯที่ประกอบธุรกิจจัดเก็บลิขสิทธิ์
พัฒนาระบบการจัดเก็บลิขสิทธิ์ให้เป็นรูปธรรมชัดเจนยิ่งขึ้น และบริษัทฯ
ก็ได้ดำเนินการทางการตลาดในการประชาสัมพันธ์ให้ผู้ประกอบธุรกิจที่นำงานลิขสิทธิ์ไปใช้ต้องเคารพต่อสิทธิ์และทำการชำระค่าลิขสิทธิ์เป็นการตอบแทนก่อนการใช้งาน
ซึ่งปัจจุบันผู้ประกอบธุรกิจต่างก็มีความเข้าใจกันอย่างกว้างขวางและเคารพการใช้งานลิขสิทธิ์ของบริษัทฯ
นอกจากนี้บริษัทฯยังมีนโยบายการบังคับใช้กฎหมายกับผู้กระทำละเมิดลิขสิทธิ์โดยจัดตั้งหน่วยงานที่ดูแลและดำเนินการปราบปรามและเฝ้าระวังผู้ละเมิดในพื้นที่ต่างๆทั่วประเทศ
ซึ่งส่งผลในการลดการละเมิดลิขสิทธิ์ที่มีผลกระทบต่อการการดำเนินธุรกิจของผู้ประกอบการอย่างเป็นนัยสำคัญ
สำหรับธุรกิจภาพยนตร์เป็นอีกธุรกิจหนึ่งที่ได้รับผลกระทบทางอ้อมจากปัญหาดังกล่าว
เนื่องจากผู้ประกอบการที่ได้รับสิทธิ์จากบริษัทฯในการเผยแพร่ลิขสิทธิ์ วีซีดี/ดีวีดี
ได้รับผลกระทบโดยตรงจากปัญหาการแพร่กระจายสินค้าวีซีดีเถื่อนตั้งแต่วันที่ภาพยนตร์เข้าฉายในโรงภาพยนตร์
อย่างไรก็ดี ปัญหาดังกล่าวไม่มีผลกระทบในเรื่องของมูลค่าที่ทำการตกลงซื้อขายกัน ทั้งนี้
ภาครัฐได้ให้ความสำคัญเกี่ยวกับปัญหาการละเมิดอย่างจริงจัง โดยกำหนดให้วันที่ 26 เมษายน
ของทุกปี เป็นวันทรัพย์สินทางปัญญาโลก (IP DAY)
และได้บัญญัติให้ความคุ้มครองงานทรัพย์สินทางปัญญา
รวมถึงได้มีการอนุมัติหลักการยุทธศาสตร์ทรัพย์สินทางปัญญาแห่งชาติ
ที่ชูนโยบายเศรษฐกิจเชิงสร้างสรรค์ โดยแปลงทรัพย์สินทางปัญญาและวัฒนธรรมเป็นทุน
ส่งเสริมสนับสนุนภาคเอกชนอย่างจริงจัง ทั้งมีการออกมาตรการป้องกันกดดัน ผู้ค้า ผู้ผลิต ผู้จำหน่าย
สินค้าละเมิด รวมถึงผู้ให้เช่าอาคารสถานที่จำหน่ายให้ยุติการให้เช่าพื้นที่
ทั้งในเขตพื้นที่สีแดงและสีเหลือง อย่างเป็นรูปธรรม

-   การเปลี่ยนแปลงพฤติกรรมของผู้บริโภค

การแข่งขันของธุรกิจเพลงปัจจุบัน เผชิญกับการเปลี่ยนแปลงพฤติกรรมของผู้บริโภคอยู่ 2
เรื่องหลักใหญ่ๆ คือ เปลี่ยนแปลงจากการซื้อแผ่นเพลงมานิยมการดาวน์โหลดเพลงผ่านระบบ MP3
เพิ่มขึ้นกว่าในปีก่อนๆ สังเกตได้จากยอดขายของแผ่นเพลง VCD และ DVD ที่ลดลง
ในขณะที่จำนวนเปอร์เซ็นต์ของการดาวน์โหลดผ่านระบบโทรศัพท์หรือผ่าน website ที่เพิ่มมากขึ้น
และเรื่องที่สองคือทัศนคติของผู้บริโภคที่เห็นว่าการดาวน์โหลดเพลงผ่านช่องทางที่ละเมิดลิขสิทธิ์และไม่เสียค่าใช้จ่ายเป็นเรื่องปกติ
ปัญหาที่เกิดขึ้นนี้ส่งผลให้ยอดรายได้บางส่วนของบริษัทฯ ลดลงกว่าที่ควรจะเป็น บริษัทฯ
ต้องปรับตัวเพื่อรองรับกับการเปลี่ยนแปลงของพฤติกรรมผู้บริโภคนี้
โดยการพัฒนาระบบดิจิตอลและให้ความสนใจกับช่องทางการดาวน์โหลดเพลงอย่างถูกลิขสิทธิ์เพิ่มมากขึ้นเพื่อรักษารายได้ของบริษัทฯ
ให้เติบโตอย่างต่อเนื่อง

โดยในปี 2552 ที่ผ่านมา ทางบริษัทฯได้มีการเปิดตัวบริการ Super Mao *339
ภายใต้รูปแบบการให้บริการเบอร์เดียวทุกเครือข่าย ซึ่งเป็นการให้บริการแบบเหมาจ่าย
สำหรับลูกค้าที่ต้องการดาวน์โหลด ไม่ว่าจะเป็น เสียงรอสาย ทรูโทน ฟูลซอง แม้กระทั่ง
มิวสิกวีดีโอ ด้วยอัตราเหมาจ่าย เพียงแค่เดือนละ 20 บาท
ทำให้พฤติกรรมของผู้บริโภคบางส่วนหันกลับมาใช้ บริการดาวน์โหลดมากขึ้น เพราะว่ามีความคุ้มค่า
และราคาไม่แพง

2.3 ความเสี่ยงในการประกอบธุรกิจ

-   ความเสี่ยงจากการต่ออายุสัญญาสัมปทาน

ปัจจุบันบริษัทฯมีสัญญาสัมปทานอยู่ 3 ประเภท ได้แก่
สัญญาเช่าเวลาออกอากาศกระจายเสียงสถานีวิทยุ สัญญาเช่าเวลาจากสถานีโทรทัศน์ และ
สัญญาเช่าเวลาออกอากาศกระจายเสียงวิทยุเพื่อประกอบรายการวิทยุในห้างโมเดิร์นเทรด
โดยสัมปทานแต่ละประเภทมีอายุสัญญาระหว่าง 1 – 3 ปี ซึ่งหาก ซึ่งหากบริษัทฯ
ไม่ได้รับการต่ออายุสัญญาเช่าเวลาออกอากาศจะทำให้ส่งผลกระทบต่อความต่อเนื่องของการออกอากาศรายการและรายได้ของบริษัทฯ
นอกจากนี้ การแสวงหาเวลาออกอากาศใหม่เพื่อทดแทนอาจทำให้บริษัทฯ
สูญเสียประโยชน์จากความต่อเนื่องทางธุรกิจ
และการสร้างความนิยมให้เทียบเคียงกับรายการเดิมได้ อย่างไรก็ดี บริษัทฯ เชื่อว่า
จากการที่บริษัทฯสามารถดำเนินธุรกิจจนได้รับความนิยม และมีฐานผู้ชมและผู้ฟังรายการประจำ
รวมถึงการที่บริษัทฯเป็นผู้ประกอบการรายสำคัญในธุรกิจ
และได้รักษามาตรฐานในการชำระเงินและปฏิบัติตามเงื่อนไขของการจ่ายค่าเช่าเวลาอย่างเคร่งครัด
จะทำให้บริษัทฯสามารถได้รับความไว้วางใจในการต่ออายุสัญญาจากผู้ให้เช่าเวลาได้

-   ความเสี่ยงจากการประกอบธุรกิจภาพยนตร์

ธุรกิจการผลิตภาพยนตร์เป็นธุรกิจใช้เงินลงทุนต่อเรื่องค่อนข้างสูง
ในขณะที่แหล่งที่มาของรายได้มาจากหลายทางซึ่งมีความไม่แน่นอนสูงโดยขึ้นอยู่กับปัจจัยหลายประการ
อาทิเช่น กระแสความนิยมของผู้บริโภคต่อภาพยนตร์เรื่องนั้น กำหนดการเข้าฉาย
ภาวะการณ์แข่งขันจากภาพยนตร์เรื่องอื่นๆ ทั้งจากต่างประเทศและในประเทศ
และนโยบายการทำตลาดและความต้องการของผู้บริโภคในขณะนั้นๆ
โดยผลการดำเนินงานของภาพยนตร์แต่ละเรื่องไม่อาจเป็นสิ่งบ่งบอกถึงผลการดำเนินงานของภาพยนตร์เรื่องอื่นๆ
และบริษัทฯ อาจประสบภาวะขาดทุนหากภาพยนตร์ที่นำออกฉายไม่ประสบความสำเร็จ ในปีที่ 2552
ที่ผ่านมา บริษัทฯ ได้ทำการนำภาพยนตร์เข้าฉายในโรงภาพยนตร์รวมทั้งสิ้น 3 เรื่อง
โดยมีผลการดำเนินงานที่ทั้งกำไรและขาดทุนแตกต่างกันในแต่ละเรื่อง

อย่างไรก็ดี บริษัทฯ
ได้มีนโยบายที่จัดการความเสี่ยงทางธุรกิจให้มีความเหมาะสมโดยการควบคุมคุณภาพและต้นทุนการผลิต
ต้นทุนการตลาดที่เหมาะสม รวมถึงการขาย Pre-Sale สิทธิ์การแพร่ภาพในช่องทางต่างๆ
รวมถึงการนำผู้สนับสนุนทางการตลาดเข้ามามีส่วนร่วมในกระบวนการผลิตภาพยนตร์ด้วยการวางแผนอย่างรัดกุมตั้งแต่ต้น
เพื่อจัดการความเสี่ยงที่อาจเกิดขึ้นจากช่องทางขายแต่ละช่องทางให้มีความเหมาะสม

-   ความเสี่ยงจากงานกิจกรรมการตลาดที่ได้มาเป็นครั้งคราว

ในช่วงระยะเวลา 2 – 3 ปีที่ผ่านมา กลุ่มอาร์เอสได้มีการขยายธุรกิจเพิ่มขึ้น
เพื่อมุ่งสู่ความเป็นเครือข่ายความบันเทิง (The Entertainment Network) ครบวงจร
โดยการเข้าทำสัญญาบริหารลิขสิทธิ์กีฬาต่างๆ ซึ่งมีการใช้เงินลงทุนค่อนข้างสูง
จึงอาจมีความเสี่ยงหากไม่สามารถบริหารรายได้ให้เป็นไปตามเป้าหมายที่วางไว้ การบอกเลิกสัญญา
หรือ เกิดเหตุการณ์ใดๆ ที่ทำให้ไม่สามารถดำเนินการถ่ายทอดได้ อย่างไรก็ดี บริษัทฯ
ได้มีนโยบายจัดการความเสี่ยง โดยการจัดทำสัญญาให้รัดกุม ศึกษาความเป็นไปได้ของโครงการ
การวางแผนและเตรียมงานล่วงหน้า รวมถึง การขาย Pre-Sales
โดยหาสปอนเซอร์เข้ามาสนับสนุนการถ่ายทอด

-   การพึ่งพิงผู้บริหาร

ปัจจุบันกลุ่มอาร์เอสได้ปรับเปลี่ยนรูปแบบการบริหารงานให้เป็นแบบมืออาชีพ (Management as a
Professional) โดยผู้บริหารในแต่ละหน่วยธุรกิจ (Business Unit) จะมีความรู้ความสามารถ
ความเชี่ยวชาญ และประสบการณ์เฉพาะด้าน ซึ่งในการบริหารงาน
ผู้บริหารของแต่ละหน่วยธุรกิจจะกำหนดเป้าหมายของการดำเนินงานชัดเจน พร้อมทั้งวางแผนงาน
และกำหนดกลยุทธ์การบริหารงาน เพื่อให้บรรลุตามเป้าหมายที่วางไว้
ทำให้ความเสี่ยงจากการพึ่งพิงครอบครัวเชษฐโชติศักดิ์เริ่มลดลง

ในฐานะของกลุ่มผู้ถือหุ้นรายใหญ่ และ กลุ่มผู้ก่อตั้งกิจการอาร์เอส ครอบครัวเชษฐโชติศักดิ์
มีเป้าหมายและความมุ่งมั่นที่สร้างและขยายงานเข้าสู่ธุรกิจบันเทิงแขนงอื่นๆ เพื่อให้บริษัทฯ
เติบโตและมีมูลค่ากิจการเพิ่มขึ้นอย่างต่อเนื่องไปในอนาคตและมีความตั้งใจว่าจะยังคงเป็นผู้ถือหุ้นใหญ่ในกิจการต่อไป

-   ความเสี่ยงจากการย้ายค่ายของศิลปินและทีมงานผลิต

ตลอดการดำเนินธุรกิจด้วยระยะเวลานานของกลุ่มอาร์เอส
บริษัทฯและผู้บริหารระดับสูงให้ความสำคัญกับเรื่องการดูแลบุคลากรอย่างสม่ำเสมอ
เนื่องจากบริษัทฯและผู้บริหารระดับสูงตระหนักดีว่าในการดำเนินธุรกิจบันเทิงนั้น
บุคลากรเป็นกำลังสำคัญที่จะผลักดันให้ธุรกิจเติบโตและก้าวหน้าอย่างมั่นคง
การดูแลการเติบโตและผลตอบแทนของศิลปินและทีมงานเป็นเรื่องที่ผู้บริหารได้มีการวางแผนและทบทวนอย่างสม่ำเสมอ
เพื่อให้ทุกคนเกิดความพอใจ และป้องกันไม่ให้บริษัทฯต้องสูญเสียทรัพยากรที่มีคุณค่าไป

สำหรับศิลปินของบริษัทฯนั้น จะได้รับการวางแผนการบริหารคอนเท้นต์ในรูปแบบครบวงจร
ทั้งการออกอัลบั้ม การนำเสนอศิลปินไปเป็นพรีเซนเตอร์สินค้า การป้อนงานละคร
หรือการโชว์ตัวตามงานต่างๆ และกิจกรรมที่ก่อให้เกิดรายได้ต่อศิลปินอย่างอื่นอีกมากมาย
รวมถึงการให้ศิลปินมีส่วนร่วมในการดำเนินงานและให้ผลประโยชน์ที่จะได้รับให้มากที่สุด
ทำให้ศิลปินเกิดความรู้สึกมั่นคงและพร้อมที่จะเติบโตและพัฒนาไปกับบริษัทฯ

ด้วยเหตุนี้ บริษัทฯ
มีความเชื่อมั่นว่าจะสามารถบริหารความเสี่ยงดังกล่าวได้อย่างมีประสิทธิภาพและไม่ก่อให้เกิดความเสี่ยงอย่างมีนัยสำคัญต่อการดำเนินธุรกิจ

2.4 ความเสี่ยงกรณีมีผู้ถือหุ้นรายใหญ่มากกว่าร้อยละ 50 

ณ วันที่ 5 มกราคม 2553 กลุ่มเชษฐโชติศักดิ์ ถือหุ้นในบริษัทฯ ประมาณร้อยละ 53.22
ของจำนวนหุ้นที่จำหน่ายได้แล้วทั้งหมดของบริษัทฯ จึงทำให้กลุ่มเชษฐโชติศักดิ์
สามารถควบคุมมติที่ประชุมผู้ถือหุ้นได้เกือบทั้งหมด ไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทฯ กำหนดให้ต้องได้รับเสียง 3 ใน 4 ของที่ประชุม
ดังนั้นผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้

อย่างไรก็ดี เมื่อพิจารณาจากโครงสร้างจัดการของบริษัทฯ ประกอบด้วยคณะกรรมการบริษัท
คณะกรรมการบริหาร และคณะกรรมการตรวจสอบ จะเห็นได้ว่าบริษัทฯ
มีการวางโครงสร้างการบริหารงานโดยบุคคลที่มีความรู้ความสามารถในการดำเนินธุรกิจและมีการกำหนดขอบเขตอำนาจหน้าที่ของคณะกรรมการชุดต่างๆ
อย่างชัดเจนและโปร่งใส และในกรณีการเข้าทำรายการที่เกี่ยวโยงกับกรรมการ
ผู้ถือหุ้นรายใหญ่และผู้มีอำนาจควบคุมในกิจการ รวมถึงบุคคลที่อาจมีความขัดแย้ง
บุคคลดังกล่าวจะไม่มีสิทธิออกเสียงในการอนุมัติรายการนั้นๆ
ทั้งนี้เพื่อให้เกิดความมั่นใจต่อผู้ถือหุ้นว่าบริษัทฯ จะบริหารงานด้วยความชัดเจนและความโปร่งใส